Nuorten asenteet kannabista kohtaan ovat Suomessa ja muualla Euroopassa lieventyneet viime vuosina. Yhä useampi on kokeillut kannabista, ja sen terveysriskejä ei pidetä yhtä suurina kuin aiemmin ja aiempaa useampi haluaisi laillistaa sen.

Yksi kannabikseen liittyvistä terveyshuolista on ollut se, että joidenkin tutkimusten mukaan se näyttäisi olevan yhteydessä skitsofreniaan.

Ihmisen kannabinoidijärjestelmään erikoistunut neurofarmakologi Matthew Hill Calgaryn yliopistosta väittää kuitenkin Nature-lehdessä, että tämä monissa tutkimuksissa havaittu yhteys ei merkitse, että kannabis olisi syy ja psykoosi seuraus.

Hillin mukaan kannabiksen poistaminen yhteiskunnasta ei vähentäisi skitsofrenian esiintyvyyttä, eikä sen laillistaminen ja yleistyminen lisäisi skitsofreniaa.

Hill perustelee tätä sillä, että maissa, joissa kannabista käytetään paljon, ei skitsofrenia ole sen yleisempää kuin maissa, joissa kannabis on harvinainen päihde.

Sen sijaan, että kannabis aiheuttaisi skitsofreniaa, näyttäisi siltä, että tämä päihde vain nopeuttaisi skitsofrenian muutenkin väistämätöntä puhkeamista yksilöillä, joilla on siihen geneettinen alttius.

Hillin mukaan tutkijoiden tulisi olla kielenkäytössään varovaisia, jotta he eivät johtaisi yleisöä harhaan ja aiheuttaisi turhaa paniikkia.

”Tarjoamalla huolellista, näyttöön perustuvaa tulkintaa tutkimusaineistosta tutkijat voivat tehokkaasti auttaa päätöksentekoa liittyen kannabiksen käyttöön ja mielenterveyteen.”